РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

1. Број: 06-2/232-15

10. новембар 2015. године

Б е о г р а д

**З А П И С Н И К**

**СА 31. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 26. МАЈА 2015. ГОДИНЕ**

Седница је почела у 12 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Слободан Перић, Владица Димитров, Љибушка Лакатош, Аида Ћоровић, Вера Пауновић, Олена Папуга и Елвира Ковач, чланови Одбора.

Седници нису присуствовали чланови Одбора: Злата Ђерић, Сузана Шарац, Дубравка Филиповски, Стефана Миладиновић, Биљана Хасановић Кораћ и Сулејман Угљанин.

Седници су присуствовали заменици чланова Одбора: Невенка Милошевић, Оливера Пауљескић и Милетић Михајловић.

Седници су присуствовали: Велинка Тошић, Драган Пауновић, Адријана Анастасов, Олгица Батић, Љиљана Косорић, Предраг Мијатовић, Милан Латковић, Драгана Баришић, Радослав Јовић, Славица Ђукић Дејановић, Душан Милисављевић и Милена Бићанин, народни посланици.

Седници су присуствовали и: Радомир Илић, Министарство правде; Ласло Чикош, Министарство за рад, запошљавање, борачка и социјална питања; проф. др Владимир Ђукић, Министарство здравља; др Александар Белић, Министарство просвете, науке и технолошког развоја; Драгољуб Радовић, Славица Радовановић, Министарство унутрашњих послова; Сузана Пауновић, Марко Јовановић, Канцеларија за људска и мањинска права; Олга Дрецун, Министарство културе и информисања; Драган Кнежевић, Координационо тело за родну равноправност; Гордана Стевановић, Елвира Тот, Заштитник грађана; Косана Бекер, Повереник за заштиту равноправности; Станојла Мандић, Повереник за информације од јавног значаја и заштиту података о личности; Анита Беретић, Покрајински секретаријат за привреду, запошљавање и равноправност полова; Тамара Мировић, Горан Илић, Републичко јавно тужилаштво; Данијела Јокановић, Више јавно тужилаштво у Београду; Гордана Комненић, Апелациони суд у Београду; Гордана Стојановић Милошевић, Апелационо јавно тужилаштво у Београду; Драгана Савић, Татијана Јеремић, Снежана Стевовић, Јелена Станковић, Лидија Алагић, Први основни суд у Београду; Милена Малетић, Прво основно јавно тужилаштво; Нађа Ћук, Савет Европе; Наташа Шакота, Новак Пешић, Мисија ОЕБС-а у Србији; Оливера Симентић, Градски центар за социјални рад; Данијела Бабић Милосављевић, Ирена Стојановић, Саветовалиште против насиља у породици; Душица Попадић, др Љиљана Богавац, Инцест траума центар; проф Весна Николић Ристановић, Виктимолошко друштво Србије; Слободанка Мацановић, Аутономни женски центар; Милена Васић, ЈУКОМ; Лидија Прокић, Лидија Васић, Махсума Петровић, Национални демократски институт; Гордана Петронијевић, Национална мрежа за третман починилаца насиља у породици ОПНА, Крагујевац; Гојко Пантовић, Душан Покушевски, Београдски центар за људска права.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање тренутне ситуације све учесталијег насиља над женама и породичног насиља са смртним исходом.

Чланови Одбора су једногласно ПРИХВАТИЛИ предложени Дневни ред.

**Председник Одбора** је отварајући седницу Одбора нагласио да је ова седница сазвана јер је ово последњи тренутак када треба да реагујемо због учесталих случајева насиља над женама. Он је истакао да је од почетка године до данашњег дана убијено 26 жена, а само у претходних неколико дана убијено је седам жена. Полазне основе за системску борбу у сузбијању кривичних дела против полне слободе и кривичних дела против брака и породице које је сачинило Министарство правде представљају добар основ за даље активности. Истакао је да су на данашњој седници присутни и представници цивилног сектора који имају велико искуство у борби потив насиља над женама те се очекује и њихов допринос у решавању овог проблема.

**Душан Милисављевић**, говорио је и као лекар и желео је да пошаље поруку Министарству здравља и својим колегама. Навео је пример који је имао од претходне ноћи као лекар на ОРЛ клиници када му се обратила пацијенткиња са повредама за које се могло претпоставити да су последица породичног насиља, али она је то негирала. Обавестио је полицију и пријавио насиље, након чега је дошла интервентна бригада и реаговала са чуђењем јер нису имали искуство да насиље пријављују лекари. Због тога је апеловао на колеге и указао да је обавеза лекара да пријаве насиље и да најмања сумња лекара мора да „упали аларм“. Његово искуство је да жене у великом броју случајева негирају да су претрпеле насиље. Те жене сматрају да су саме, оне су често у лошој економској ситуацији и тешко се одлучују да пријаве насиље. Имао је и пацијенткиње, жене које су повратнице. Стога лекари морају бити прва линија подршке женама да пријаве насиље.

**Радомир Илић** је ближе упознао присутне са платформом коју је припремило Министарство правде у вези овог питања. Ради се о Полазним основама за системску борбу у сузбијању кривичних дела против полне слободе и кривичних дела против брака и породице. То је документ који позива на конкретну акцију. Истакао је значај свеобухватног приступа у борби против насиља над женама. Навео је да институције ни до сада нису биле без одговора, али као да је недостајала координација између тих институција. Та некомуникација на терену је била разлог што се није дао адекватан одговор на породично насиље. Стога је потребно да се у сваком основном јавном тужилаштву формира одељење специјализовано за борбу против породичног насиља, са замеником јавног тужиоца на челу тог одељења. Он би имао могућност да на основу одређених аката формира свој тим у коме би били припадници полиције, центра за социјални рад, лекари, психолози, судије за прекршаје. Уколико бисмо имали у свим основним тужилаштвима и за сваку општину оваква одељења и тимове, који би се састајали једном недељно или по потреби чешће, могли бисмо да органе репресије употребимо и као превентивне органе. Имамо ситуацију да врло често полиција поднесе пријаву против жртве насиља зато што се бранила, а то се више не сме дешавати, и разлог томе је непостојање координације. Сматра да постојећи правни оквир може да омогући овакво повезивање и сарадњу, али је истакао да ће се извршити процена потребе даљих законских измена и допуна, а нарочито у вези усклађивања са Истанбулском конвенцијом. Потребна је додатна едукација лекара и социјалних радника како бисмо били сигурни да ће сваки лекар имати контакт у тужилаштву, полицији или у центру за социјални рад, како би одмах могао да алармира институције. У појединим јавним тужилаштвима су се већ организовали са локалном самоуправом, тј. локалним институцијама и навео је пример Зрењанина. Они већ имају модел о коме је говорио. Стога ће се у интензивној сарадњи са колегама из Зрењанина покушати да се унапреди њихов модел и да се прошири на територију целе Србије.

**Славица Ђукић-Дејановић** је истакла да превенција насиља у породици почиње од најранијег узраста, од вртића и основне школе, кроз васпитно-образовни систем. Имала је искуство да се сусреће са женама жртвама породичног насиља које су то трпеле јер их је по њиховим речима тукао супруг, а такво схватање је очигледно последица културолошког схватања. Охрабрује што је невладин сектор који је и данас присутан на седници Одбора, веома активан и постоји њихова повезаност са извршном влашћу, као и што постоји свест о потреби мултисекторског повезивања. При томе морамо бити свесни чињенице да је жена највише изложена насиљу управо од момента кад пријави насиље до момента када друштво да свој одговор. Она је тада често препуштена сама себи и треба да се врати у исту породичну средину у којој је управо претрпела насиље и зато је тада морамо заштитити. Она је подсетила да сви домови здравља и службе хитне помоћи из Министарства здравља добијају писмено подсећање да су у обавези да када посумњају да постоји породично насиље, морају одмах да реагују и пријаве га. Међутим, то је само један сегмент у борби против насиља у породици. Стога морамо сви, свако у својој средини, да адекватно реагујемо чим посумњамо да постоји породично насиље.

**Гордана Стевановић** је указала да је Заштитник грађана у свом Извештају о спровођењу општег и посебних протокола за сузбијање насиља над женама истакао значај мултисекторске сарадње, као и чињеницу да она до сада није постојала. Систем здравства, центри за социјални рад и полиција међусобно сарађују, али када се дође до тужилаштва и судова ту комуникација престаје. У полицији су рекли да немају информацију од тужилаштва како се даље поступало. Стога је битно што је држава препознала значај сарадње и размене информација. На жалост, Заштитник грађана је констатовао да иако је Министарство здравља донело посебан протокол о поступању у случају насиља над женама, у конкретним случајевима у домовима здравља се не придаје потребна пажња, већ га доживљавају као један од аката у низу. Домови здравља и центри за социјални рад не препознају и не пријављују насиље у довољној мери. Потребно је да оснажимо жену да пријави насиље, али и да радимо превентивно на томе да до насиља не дође. Судови ретко изричу меру исељења насилника из стана, иако таква мера постоји у систему. Одговор из центара за социјални рад који су у конкретном случају добили био је да је то његова кућа. Стога треба да се инсистира на едукацији како би се прописане мере и изрицале. У супротном, шаљемо поруку насилнику да може и даље да врши насиље јер санкција нема. Зато апелује да се усвојени закони и протоколи примењују, као и да се институције упознају са налазима и препорукама из извештаја Заштитника грађана.

**Радослав Јовић** је истакао да насиље постаје застрашујућа појава са којом се сусрећемо. У суштини проблема је чињеница да је наше друштво у претходне две и по деценије прошло „пакао“, што је оставило последице на све сегменте друштва и проузроковало повећано насиље. Ставио је у центар пажње положај породице, која више нема онакав значај који је имала некада у нашем друштву. Породица је угрожена, она је разбијена, не постоје више односи љубави и пажње који су некад постојали. Када говоримо о превенцији, истакао је значај система образовања и васпитања. Деца су оптерећена бројним програмима, али им недостају предавања о значају породице, о самопоштовању и поштовању, као што недостаје и жеља оних који васпитавају генерације да их васпитавају на тај начин. Стога је истакао да школа и предшколске установе морају да нађу простора, да се едукују просветни радници, да у сва своја стручна предавања укључе и истакну да је породица ћелија друштва и да је то најважнија ствар. Можемо да повећавамо казне, али ако обичан човек није едукован да буде пристојан грађанин, а не насилник, наравно да ћемо имати ерупцију насиља. У други план иду остале институције, као што су центри за социјални рад који се не могу бавити само последицама, већ треба да залазе у школе, у породицу, да се појављују у медијима. Наравно, и лекари с обзиром да су они у непосредном контакту са обичним људима. Не слаже се са термином „мушко насиље“ над женама, јер починилац је конкретан појединац, он има своје име и презиме, а не цео мушки род. На крају је истакао да стратегија која се бави борбом против породичног насиља треба да се нађе пред Народном скупштином.

**Предраг Мијатовић** је истакао проблем учесталих случајева силовања. Често се може чути и примитивно схватање да је жртва силовања одговорна јер је својим понашањем довела до тога. Као лекар гинеколог у више наврата се сусретао с особама које су претрпеле силовање. Та особа постаје малтретирана од стране самог система, она више пута мора да даје исказ и тиме преживљава оно што се догодило. Зато би правни систем морао више да поведе рачуна о психичком стању силоване особе. Када се уђе у процедуру, поступак траје месецима, па и годинама, о чему и сам има искуства као вештак у овим поступцима. Сматра да је то управо због неповерења према жртви. Стога би се у правном систему и законској регулативи требало нешто променити. Систем је превише благ према силоватељима и повратницима овог кривичног дела. Стога се казнена политика треба значајно пооштрити и увести привремена хемијска кастрација која постоји у појединим европским земљама.

**Драган Кнежевић** је истакао да је родно засновано насиље над женама најраширенији вид дискриминације у свету, а не само код нас. Последица је родно заснованих улога, стереотипа и предрасуда, као и патријархалног друштва. Истанбулска конвенција узима ово као своју почетну тачку када предвиђа мере за сузбијање и борбу против оваквог вида насиља. Једна од мера јесте и координација државних органа. Конвенција је ступила на снагу 1. августа прошле године, а још увек нисмо практично ништа урадили на њеној имплементацији. Планирано је да се Кривични законик и Закон о кривичном поступку усклађују са Инстанбулском конвенцијом ове године. Организације цивилног друштва су имале иницијативу како треба унапредити Закон о полицији којим би се увеле нове хитне мере у спречавању насиља над женама, а Координационо тело је то подржало. Истанбулска конвенција говори о четири врсте насиља: економском, сексуалном, физичком и психичком насиљу. У платформи Министрства правде говори се о полним слободама и кривичним делима против брака и породице, што је уже дефинисано у односу на Истанбулску конвенцију, те то треба имати у виду. Превенција је можда најскупља, али и најкориснија мера коју предвиђа Истанбулска конвенција. Национална страгегија за борбу против насиља над женама постоји, али је проблем што никада није донет акциони план за њено спровођење, због чега она није заживела у стварности. Нада се да ћемо у периоду који следи имати у виду да је потребно да створимо ефикаснији систем и да боље одговоримо на овај проблем.

**Анита Беретић** је подсетила да је Скупштина АП Војводине 2008. године усвојила Стратегију за борбу против насиља над женама и других облика родно заснованог насиља. Током њене примене дошло је до јачања механизама за борбу против насиља над женама. У време њеног доношења нису постојали протоколи за поступање надлежних институција, а недостајао је и законодавни оквир. Истакла је да се, нажалост, протоколи и закони недовољно примењују, као и да је чињеница да је велик број жена убијен услед породичног насиља. Питање породичног насиља је и безбедносно питање и зато су иницирали заједничку седницу одбора надлежног за родну равноправност и одбора надлежног за одбрану Скупштине АП Војводине која је одржана пре два дана. Указала је на неке закључке са те седнице, као што је захтев свим институцијама да се придржавају својих обавеза у случају кад препознају насиље над женама и у породици; захтев за међусобну координацију институција; захтев да се у случају пропуста утврди лична одговорност сваког појединца у институцији; подршка иницијативи за измене Закона о полицији у смислу исељења насилника из стана и забрана контактирања починиоца са жртвом. 2014. године у Скупштини АП Војводине усвојен је нов Програм за заштиту жена од насиља у породици, који покрива период 2015-2020. година и утемељен је на вредностима из Истанбулске конвенције. Истакла је да је током спровођења претходно наведене стратегије урађен Модел јединствене евиденције о случајевима насиља и урађен је софтвер за евиденцију, као и пилот пројекти. То је заштитни механизам за жртву, јер се јасно види шта који систем ради и да ли уопште ради. Такође, тиме би се унапредила и превенција. Зато апелује на све државне институције да се размотри увођење овог система евиденције на целој територији Србије.

**Владимир Ђукић** је истакао да жене преовлађују у здравственом систему и да су оне такође изложене како породичном насиљу, тако и насиљу на радном месту. Стога је Министарство здравља обавезно да, поред тога што води рачуна о свим осигураницима, мора да води бригу о свим запосленима у здравственом систему. Стога недовољан број пријава насиља над женама од стране здравствених радника треба приписати општој клими игноранције и недовољног људског саосећања са жртвама. На крају је истакао да ће Министарство здравља у потпуности дати свој допринос у борби против насиља над женама и припреми стратешких докумената за њено спречавање.

**Елвира Ковач** је истакла да је насиље над женама изабрани начин понашања насилника, свесно и планско доказивање моћи. Без обзира на то што је законодавни оквир релативно добар, као и да имамо општи и посебне протоколе о сарадњи институција, жртве се ипак жале на недостатак координације. Наводи пример да према Породичном закону центри за социјални рад могу покренути поступак пред судом за мере заштите у породици. Међутим, таквих случајева има само изузетно. Што се тиче јавних тужилаца, пракса је таква да они често морају да одбаце кривичну пријаву, јер жртва одустаје од кривичног гоњења. Казнене мере такође нису ефикасне. Судови јако ретко изричу меру исељења починиоца из стана. На крају, казна је често новчана и плаћа се из заједничког кућног буџета. На крају је истакла да је добро што се говори о овом проблему и ради се на његовом решавању, али нас чека још много посла.

**Данијела Јокановић** је у вези помињања јавног тужилаштва истакла да тужилаштво често одустаје од даљег кривичног гоњења у ситуацијама када жртве, тј. жене промене свој исказ и искористе право, тј. статус привилегованог сведока. У тим ситуацијама долази се до тога да судије изричу ослобађајуће пресуде због недостатка доказа. Истакла је да ипак тужиоци не одустају у таквим случајевима, већ користе нека друга средства да докажу да је насиља заиста било. Аутономни женски центар је пружио низ едукација тужиоцима и судијама како помоћи женама које су жртве насиља. Такође је навела да је Републичко јавно тужилаштво потписало меморандум о разумевању са Виктимолошким друштвом који се односи на пројекат развоја службе за помоћ оштећенима и сведоцима у кривичном поступку. Та служба постоји у оквиру Вишег јавног тужилаштва, иако је она једино заживела у Одељењу за ратне злочине. Стога апелује да учинимо све да та служба заживи и у свим тужилаштвима. Недостатак финансијских средстава који би омогућили запошљавање стручних лица која би пружала ову помоћ је један од разлога непостојања истих.

**Тамара Мировић** је истакла да је репресија само један од аспеката о коме можемо говорити када је реч о насиљу над женама и у том смислу се осврнула на улогу јавног тужилаштва. Према постојећем законском оквиру постоји могућност унапређивања поступања тужиоца и у пракси се на томе и ради. Прво што треба урадити јесте унапредити мултидисциплинарни приступ и координацију рада различитих учесника у овом процесу. Истакла је да је 2014. године при Вишем јавном тужилаштву у Београду образована служба за помоћ и подршку оштећенима и сведоцима у оквиру пројекта у сарадњи са Амбасадом Велике Британије, а 2015. године је потписан меморандум о сарадњи Републичког јавног тужилаштва и Виктимолошког друштва. Обуке се континуирано спроводе у сарадњи са Правосудном академијом и организацијама цивилног друштва, а посебно је истакла Аутономни женски центар. Обавезним упутством Републичког јавног тужиоца већ су одређени тужиоци који ће као контакт особе координирати рад у овим предметима.

**Гордана Стојановић Милошевић** је истакла да се као заменик апелационог јавног тужиоца у Београду дуго бави овим питањима и истакла је да жене морају бити економски оснажене како би се могле успешно борити против насиља које трпе. Такође је указала на значај превентивног деловања, почев од школског система, а да се иде на то да свака школа више нема психолога и педагога. Управо се насиље у породици често и препознаје у школама, а касније у здравственим установама. Друга слаба карика јесте у томе да тужилаштво има три пута мање људи него што треба, што је проблем за формирање тимова о којима смо говорили. Такође је истакла да се крше одредбе Закона о јавном информисању, на штету жртве и деце, услед сензационалистичког приказивања случајева наслиља над женама.

**Весна Николић-Ристановић** је истакла да се код жена жртава насиља често може чути да, када су се обратиле полицији, одговор је био да се јаве када се нешто деси. Верује да се исто десило и са женама које су убијене претходних дана. Сматра да није добро што се стално мењају закони, уместо да градимо систем. Потребно је да најпре анализирамо шта је проблем у примени постојећих закона, а онда по потреби да их мењамо. Истраживања указују да наше судије не изричу притвор ако је само жена жртва, нема родног сензибилитета, нема разумевања да постоји контрола моћи над женом. У ситуацији изрицања условних осуда за насиље над женама не можемо уопште да говоримо о казненој политици, а то се често дешава, чак и са повратницима. Такође је истакла и питање процене ризика и обавезу усклађивања са директивом ЕУ о минималним стандардима везано за жртве. Она управо говори о посебно осетљивим категоријама жртава и до краја ове године она је обавезна за све земље ЕУ. Везано за безбедност жртава треба да уведемо један систем у коме ће се разумети да сигурне куће нису једино решење за жене жртве насиља. На крају је нагласила да наша друштвена ситуација не може бити оправдање за насиље над женама.

**Слободанка Мацановић** се сложила са претходном констатацијом да нема оправдања за насиље над женама и да је чињеница да се овде ради о убијању жена од стране мушкараца, не зато што су сви мушкарци насилници, већ зато што су насилници углавном мушкарци. Упозната је са европским статистикама везаним за фемицид по којима је Србија одмах иза Естоније са највише убистава жена у породичном насиљу, по преваленцији на милион становника. Раније су разлике између европских земаља биле много мање када је реч о овој статистици. То значи да су друге земље ЕУ уложиле много више у свој систем превенције. Констатовала је да се много тога о чему се говори постоји у законима и протоколима, као што је одузимање оружја насилницима, координирана акција служби, тужилаштво је координишући орган итд. Дакле, то није ништа ново, али се не примењује. Што се тиче конкретних предлога, истакла је потребу увођења обавезне процене безбедносног ризика од стране полиције, центара за социјални рад и тужилаштава. Та процена мора бити дата у писаној форми, на прописаном обрасцу. Мере за поступање у случају постојања безбедносног ризика такође морају бити прописане. Битно је да остаје писани траг да ли је институција предузела све што је прописано, а одговорно лице мора да потпише такав писани акт. То је добра контрола поступања. Иницијатива око промене Закона о полицији је јако добра и има превентивни карактер. Условна осуда или мера упозорења према починиоцима није јасно „не“ државе насиљу над женама.

**Душанка Попадић** је подсетила да до пре 20 година није било регулативе у овој области. Данас у том смислу све постоји, али недостаје примена. Такође, сматра да лични ставови не прате регулативе. Држава никада није јасно позвала грађане да пријављују насиље и никада није постојала ни једна кампања која би се тима бавила. Друго питање је када позовете грађане да пријаве насиље, питање је који ће одговор у институцијама да добију. Многи професионалци и даље сматрају да у случајевима насиља над женама морају да буду неутрални. Дакле, питање је како да се дође до промене личних ставова. Министарство просвете је у свом протоколу, који је на снази више од осам година, предвидело да постоји 11 предмета који треба да садрже наставне јединице у вези препознавања насиља и очувања интегритета жене, што до данас није случај. Прошлогодишње истраживање Министарства просвете је показало да 765 средњошколаца окривљује жртву, а то су већ готови људи. Дакле, без увођења обавезног наставног садржаја неђе бити те системске промене.

**Ласло Чикош,** увези са случајем породичног насиља који се догодио у Кањижи, рекао је да је и лично познавао породице. Има искуство рада на СОС телефону за жртве насиља. Као државни секретар у Министарству рада лично обилази центре за социјални рад, од општине до општине, и подсећа свакога да треба да примене оно што је прописано у закону и правилнику. Указао је и на поступање медија и новинара, који износе детаље којима се нарушава част и углед жртава. Насиље над женама није друштвени феномен, него тешка аномалија, и цео систем мора на томе да ради.

**Гордана Петронијевић** је указала на активности органиције ОПНА која је основана у марту месецу ове године. Сматра да присуп овом проблему треба да буде свеобухватан и да постоји координација и интеграција, а један од важних аспеката јесте и третман починиоца насиља у партнерским односима. О томе говори и Истанбулска конвенција. Искуство ОПНЕ иде у прилог томе. Третман починиоца има за главни циљ да спречи понављање насиља, да обезбеди сигурност породици и жртви. Посебан циљ је да починилац прихвати одговорност и да промени уверења која доприносе насиљу. Због тога је важно да се и са њима ради кроз различите превентивне и друге програме. У Србији се ови програми развијају од 2011. године, и тренутно у девет градова у Србији у оквиру центара за социјални рад и саветовалишта постоје едуковани стручњаци који то раде. Овај третман не сме и не може да буде замена за казну. Зашто је овај третман ипак важан? Према статистикама 86 % починилаца понови насиље. Новчане и затворске казне имају последице по целу породицу. Стога је важно да се ови програми развијају јер ће они свакако допринети спречавању насиља и безбедности жртве.

**Председник Одбора** је након завршене дискусије, а ослањајући се на Полазне основе Министарства правде, предожио да Одбор за људска и мањинска права и равноправност полова усвоји следећи

ЗАКЉУЧАК

1. Полазећи од података да је од почетка 2015. године 26 жена смртно страдало у породичном и партнерском насиљу, Одбор за људска и мањинска права и равноправност полова Народне скупштине (у даљем тексту: Одбор) изражава забринутост и потребу предузимања хитних мера од стране свих надлежних државних органа и институција и стриктног поштовања важећих прописа и протокола о поступању и сарадњи установа, органа и организација у ситуацијама насиља над женама у породици и у партнерским односима који се односе на борбу против насиља над женама и породичног насиља.

2. Одбор подржава активности садржане у Полазним основама за систематску борбу у сузбијању кривичних дела против полне слободе и кривичних дела против брака и породице које је предложило Министарство правде и изражава потребу што хитнијег предузимања тих активности, нарочито у погледу формирања заједничких тимова под вођством јавног тужиоца.

3. Одбор очекује да надлежна министарства што хитније формирају комисију која ће предложити потребне измене прописа из области кривичног и породичног права, родне равноправности, као и унутрашњих послова.

Приликом усвајања нових законских решења потребно је да иста буду усклађена са Конвенцијом Савета Европе о спречавању и борби против насиља над женама и насиља у породици, као и да се у консултације о новим законским решењима укључе организације цивилног друштва и независни државни органи.

Одбор сматра да је нарочито важно да се новим законоским решењима обезбеди:

* што ефикаснија процена безбедносног ризика од наступања насиља кроз заједничко поступање јавног тужилаштва, полиције и центара за социјални рад,
* овлашћење полицијских службеника да изричу меру привременог удаљавања са адресе становања и меру привремене забране контактирања са одређеним особама ради спречавања даљег вршења насиља,
* увођење психо-социјлног третмана насилника као мере која се изриче уз друге орговарајуће мере заштите или казне за насиље у породици, а не као замена за њих,
* уједначавање круга лица која уживају заштиту од насиља у породици у кривичноправној и породичноправној заштити,
* увођење јединственог СОС телефона.

4. Одбор оцењује да је потребно поштовати обавезу хитности у свим поступцима ради заштите од породичног и партнерског насиља, као и у већој мери покретати поступке ради одређивања мера заштите од насиља у породици.

5. Одбор указује на потребу развијања услуга заштите, пружања помоћи женама жртвама насиља, обезбеђивање доступних сигурних кућа за жртве насиља из породичних и партнерских односа.

С тим у вези Одбор изражава мишљење да је потребно јачање капацитета установа и институција које се баве жртвама насиља, као и обезбеђивање оптималног броја поступајућих службеника укључених у систем заштите од насиља.

6. Одбор оцењује да насиље над женама и породично насиље у великом делу проистиче из постојећих стереотипа о родно заснованим улогама жена и мушкараца, због чега је неопходно да сви органи и институције, укључујући систем образовања и медије, предузимају мере у циљу подизања свести о недозвољености насиља над женама и породичног насиља.

7. Овај закључак се доставља Министарству правде, Министарству унутрашњих послова, Министарству за рад, запошљавање, борачка и социјална питања, Министарству просвете, науке и технолошког развоја, Министарству културе и информисања, Министарству здравља и Координационом телу за родну равноправност Владе Репубике Србије.

Позивају се наведена министарства и Координационо тело за родну равноправност Владе Републике Србије да предузму мере у оквиру својих надлежности ради реализације овог закључка и о својим активностима информишу овај одбор у року од три месеца.

Чланови Одбора су једногласно УСВОЈИЛИ предложени закључак.

Седница је закључена у 14.15 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић